થોડાદિવસ થી હું જોતો કે એક બિલ્લી આમ-તેમ આંટા મારતી હતી. જાણે કાંઈ શોધતી હોય. એનું પેટ મોટું થઈ રહ્યું હતું એટલે લાગતું તો હતું કે બચ્ચાં દેવાની તૈયારીમાં છે. અને ખરેખર આગલા દિવસની સવારે મેં જોયું કે મારા સોફા નીચે બિલ્લી સૂતી-સૂતી તાજા જન્મેલા બચ્ચાઓને ધવરાવતી હતી ! હું ધર્મસંકટમાં પડયો. રૂમ બંધ કરું તો માં બચ્ચાઓ પાસે અવારનવાર આવ જાવ ન કરી શકે અને ખાસ કરીને અમને જ્યારે બહાર જવાનું હોય ત્યારે ખુલ્લુ રાખવું શક્ય નહોતું. ખબર નહીં, કેટલા દિવસો આમ વ્યવસ્થા કરવી પડે ! બચ્ચાઓ અને માંને એ સુવિધામાંથી બહાર ખસેડવામાં અમને નિર્મમતા લાગી. મા-બચ્ચાઓને એકબીજાથી દૂર રાખવા એ તો વિચારી જ કેવી રીતે શકાય ?